khistorydata/jeongjo-sjw-relations huggingface dataset:
정조 7년
修撰吳泰賢疏曰。伏以。上天垂警。旱暵孔酷。聖心憂惕。絲綸渙降。一札十行。丁寧懇惻。其所以責躬之敎。求助之意。溢於辭表。有足以感神明而格天心。凡在瞻聆。孰不欽仰。況臣猥以無似。受恩偏重。忝居邇列。責在論思。則誠宜殫竭思慮。對揚休命之萬一。而學識淺短。不知所以稱塞之方。徘徨直廬。未忍終默。玆敢掇拾陳腐之說。仰塵日月之明。惟聖上。勿以人微而廢其言焉。惟我殿下臨御以來。宵衣旰食。勵精求治。凡所以敬天而恤民。體元而對時者。靡有不至。宜其克享天心。導迎和氣。而乃者恒暘之災。無歲無之。至于今年而又極矣。自春徂夏。虐旱轉熾。田疇乾坼。秧苗萎枯。言念民事。不勝憂憫。嗚呼。災不虛生。必有所召。人事失於下而後。天變應於上。其理昭然。有不可誣者矣。凡所以應天之道。必須誠心敬畏。若恫在躬。克察某事之爲過。某政之爲失。改之革之。不俟終日。然後庶可以感回天心。禳塞災異矣。臣誠愚昧。不知所以致災之由。而區區憂慮。亦不無一二可言者。噫。典學之念。非不至矣。而恐有欠於體行心得之工。求治之誠。非不切矣。而率多有因循姑息之歎。從諫之道。非不恢廓。而讜言莫進。含默成習。恤民之意。非不懇惻。而實惠未究。困窮益甚。刑政御國之大柄。而元惡大憝。尙且容貸。銓衡所以鑑別人物。而官方淆雜。賢愚莫辨。風俗頹敗而不知廉恥之爲貴。紀綱凌夷而以致名分紊亂。侈俗日甚。未見導率之效。貪墨成風。莫聞激揚之方。由是觀之。未可謂政無一失。則天災之降。亦豈無所召耶。伏願殿下。虛心澄慮。試以前所陳列者。反之於心身。驗之於事爲。在聖躬則益勉自修。在群下則必事董飭。惕若戒懼。赫然奮發。務從誠實底道。不爲文具之歸。則天人之際。雖或玄遠。災祥之機。可以轉移。而八域含生。無不被其澤矣。豈不休哉。噫。今雖得雨。農節愆期。難望秋稼之登熟。可以汲汲講究者。惟是接濟飢民。無使有顚連之患。鎭安人心。無使有流離之歎。伏願殿下。申命廟堂之臣。聚會精神。俾於代播蠲稅之外。別求裕民食鎭人心之策。以爲一分拯救之道焉。臣之數條常談。雖不足以仰答明旨。而千慮一得。實出憂愛之悃。惟聖明。留神省納焉。省疏具悉。何求新說。味在陳談。所陳數行語。方欲反諸身省檢矣。尾陳裕民食鎭人心之策。依爾請令廟堂之臣。聚會精神。從長稟處。
정조 7년
吏曹判書徐浩修疏曰。伏以。丹綸纔播。靈雨隨至。桑林六事之責而旋致千里之雨。臣聞其語。乃今躬覩之矣。臣於昨筵。伏承聖諭。諄諄求助之盛意。逈越尋常。天神猶且孚格。況臣等備數百執事之列者哉。退歸私次。不遑暇寐。庸思輪扁之獻。以圖舜裳之補。而非惟識慮淺短。終未得其奇謀善策。若論目下接濟之方。則不過曰儲穀而待之。移粟而賑之而已。此皆廟堂之所已講。有司之所已言。臣不敢疊床架屋。以犯勦說之戒。而獨以農務民食二者。預講方來之不虞可乎。夫旱澇歉荒。有國之所不能免。故古之聖人。設爲蓄洩之具。以備旱澇。設爲糶糴之政。以備歉荒。雖堯湯之備水旱。不過如斯而已。目今京畿兩湖被災之各邑。有水根灌漑之田。則不至甚歉。而惟山谷高燥處及廣野斥鹵之地。秧坂焦枯。在在全棄云。是則我國農人。素昧蓄洩之法。不足以備禦十餘邑數旬之旱。假令旱災有大於此者。將何以爲計乎。夫農務之疎虞。由於農具之不備。今宜一番講究設置。以爲嗣後通行之資。不可但已也。臣嘗聞孝廟元年。內下水車一具于備邊司。敎曰。燕瀋灌漑之用。莫如水車。我國全昧此制。咫尺雖有滾滾之流。地勢稍高則末如之何。今令工匠。造出其制。傳布外方。以爲勸農之助。備邊司覆奏云。制度甚巧。斡轉如神。誠能家置戶設。有益備旱。必不淺淺。仍造十具。分送八道兩都。然爲官長者。無耐煩理會之誠。爲工匠者。無殫思運巧之才。遂使大聖人利用澤物之宏制。廢閣而不行。嗚呼。惜哉。及夫英宗十六年。故相臣兪拓基。見其遺制於備局。仍請施行。英廟特命。更造以頒。蓋水車之制。亦有許多般。而皇明閣臣徐光啓所著農政全書中。盛言龍尾車之功用曰。累接而上。可使在山。是不憂旱歲與高田。築塍而出。計日可盡。是不憂潦歲與下田。古今蓄洩之具。未有若此車之制妙利博。雖謂之財成輔相。亦非過語也。臣未知兩朝所頒水車。亦是龍尾之制。而要之功利之普博。則一致而已。今若得巧思之工匠。一依農書所載。造出十數具。竝與用法而頒布于八道兩都。又自各道監兵營。造頒于列邑。則江川之濱。曠漠之野。設遇久旱。足可灌漑。國計民生。未必不賴於此。而兩朝旣始未就之盛事。式至今日而乃成。則豈不休哉。此臣所謂農務之說也。自古論荒政者。亦可謂多端。而莫不以常平之法爲本。雖如宋趙抃富弼之善賑。觀其施措。不出常平之範圍。朱子社倉。固是周官委積之制。而亦就常平之法而推演也。大抵東路荒而移粟於西。則西路之民又飢矣。北路荒而移粟於南。則南路之民又饑矣。無寧東西南北。各有委積。以備本道之飢荒。此實常平之遺意也。英宗朝因北關飢荒。漕運嶺南浦項穀。而海路遼險。間値臭載。英廟敎曰。今後則欲使北民之飢者。就食於北。南民之飢者。就食於南。遂於兩湖。設置濟民倉。大哉。聖人之訏謨也。臣竊伏念王畿。乃是八方之根本。而邇來連年被旱。接濟之穀物。專靠於他道。昨年旣移關西之粟。今年又移湖西之粟。而聖敎若曰湖民之勞。亦不可不恤。有以仰一視遐邇之聖德。前聖後聖。同一其揆也。然畿內穀簿。纔經賙賑。各邑留庫。擧皆枵然。又無他從前備不虞之委積。移粟之外。夫豈有別般拮据之道哉。目今雨澤。幸旣霑潤。繼此周洽。得以有秋。湖西穀三千石。若不費盡於種糧。則取其餘穀而爲本。特命度支之臣及道臣。區劃某衙門穀。以滿一萬之數。一依南之濟民倉。北之交濟倉例。設倉於畿內各邑中。船路便近處。而春秋糶糴。倣用二留一分之規。則穀物恒裕。民食者有恃。縱値他日賑濟之時。可除各道轉輸之勞。此臣所謂民食之說也。臣辭拙計劣。二條所陳。未免寂寥。無任惶恐隕越之至。謹昧死以聞。答曰。省疏具悉。上款農務之說。下款民食之策。俱不無可採而可施者。許令有司商確。次對。稟處。
정조 7년
副司直嚴璹疏曰。伏以。臣本以無似。偏荷謬恩。濫躋崇班。獲參廟謨。臣嘗感激洪造。圖報無地。迺者天災告警。亢旱彌月。三農之期已愆。一霈之澤尙靳。肆我聖上。惕然警省。思所以弭災救民。特命賓對。召接群僚。責躬之敎。求助之誠。反復惻怛於十行絲綸。有足以格神祗而感豚魚。臣雖至愚。區區願忠。寸丹不昧。苟有一得之見。豈敢不盡言不諱。而奈其知識蒙昧。聞見孤陋。誠不足以仰答顧問之聖念。備陳消弭之長策。愧懼徒切。第伏念皇穹所以示戒於我殿下者。若是勤摯。則殿下所以應之者。其可不反之聖躬而益勉於聖德乎。嗚呼。敬天愛民四字。卽我列聖朝家法。而我殿下繼志述事之聖念。亦未嘗不眷眷於此。對越之誠足以孚格彼蒼。慈覆之仁。足以囿育群黎。猗歟盛矣。然而政措之間。率多因循之病。本原之地。終欠涵養之工。區區於小惠而忽於大體者有之。規規於細法而緩於巨罪者有之。痛絶戚畹之私暱而恩或溢於貴近。深察人才之能否而用。或失於假借。臣愚死罪。竊以爲昨下傳敎中。雨暘休咎。治亂得失。皆歸人主之一心者。實是殿下自知之審者也。顧何待群下之仰勉。而當此修省恐懼之日。必於聖心上。更加喫緊工夫。以爲敬天愛民之本。則實政實事。無過於是。伏願深留聖意焉。從古以來。人臣之遇災陳戒者。必以解鬱宣和爲第一義。臣於昨筵。竊伏聞自上以遇旱而疎釋者有之。未聞因旱而用法爲敎。夫疎釋與用法。雖有舒慘之不同。而行之各得其當。則均之爲解鬱宣和之端。昨冬赦典。減死以下竄配之類。蒙被恩宥者。殆近三千人。惠擇旁流於一世。歡聲洋溢於八域。殿下好生之德。可謂至矣。而至於合啓中諸賊。卽一國臣民義不與俱生者。而三司之請。終靳一兪輿情之憤。去而益激。殿下於疎釋解鬱。無以復加。而獨不念帀域群情之含痛齎憤。亦足以召災致沴乎。大僚旣以此陳奏。而亦未蒙開納之音。竊不勝抑鬱之情。有此煩溷。伏乞穆然三思。夬揮乾斷焉。嗚呼。官無內外。久任。然後方可以責成。長吏數易之弊。古人言之詳矣。聖明察之審矣。是豈但迎送之爲害而已。外方群邑。不問大小豐殘。莫不有邑弊民瘼之不可不矯捄者。雖能於職者。莅官未幾。勇於釐改。則前弊雖革。後弊隨生。必使居之一二年。洞察一邑之事情而矯捄之。然後方免救一弊而生一弊之患也。臣曾以査陳御史。往來兩湖之間。屢見十考將滿之守宰。境內村民。家計之貧富。子女之多寡。無不知之。民之出入官庭者。視官長。莫不有親愛之色。與其邑宰。偕行檢田。則某田之爲某民所耕。某地之爲某年所陳。幾乎十七八知之。如非大不治大不法之人。則久任守令之爲益於生民。臣所目覩矣。近日侍從之出補外邑者。不待其治績之能否。朔數之久近。遽爾內遷者。間多有之。蔭武守宰。亦多未準限而他遷者。臣恐聖明於此。猶有所未燭而然矣。至於京職。則雖與外官不同。而朝除夕遷。甚於逆旅之過客。爲官長者。不識舊例之如彼。新令之如此。不得不一聽於下吏。以致誤事而獲罪者甚多。若使其人。稍久於其職。則寧有官爲客而吏爲主之弊乎。近來喉院之屢被飭敎者。實由於此。而院吏生疎之說。至發於前席。臣竊爲朝廷惜之。至於百司之擧行文書。莫不專靠於下吏。爲吏所欺者。十常四五。誠極可悶。伏願繼自今。另飭銓曹。必盡爲官擇人之道。旣得其人。使守其職。則亦勿頻頻遞易。克盡久任責成之道焉。糶糴之道。八方同然。朝家亦嘗講究矯捄之要。而終未得善策。今不可率爾言之。而臣嘗聞兩湖沿海列邑。穀簿皆空云。此不但商賈舟楫之所湊集。官長邑吏之所幻弄而已。爲道伯者。便於發賣。營穀之外。各邑常賑之穀。竝爲發賣。以山峽營穀。假作自沿邑移轉之文書。以欺上司。故峽邑之穀。年年增積。陳陳相因。一年半分之數。比民戶或過十倍。民困於糶糴。以至流散者甚多。沿海之民。無穀可糶。則營門。不得已行次次移轉之政。一道之民。莫不疲於道路。而最僻峽邑則程路旣遠。他邑不願。故亦無移轉之勢。湖民之痼弊。無過於此。此非但兩湖如此。嶺南關東兩西。在在皆然。我聖上臨御以後。凡爲道臣守令者。擧皆畏法斂手。莫敢有恣意舞弄者。而積久之弊。有難猝革。今若欲一分釐正。則不出於移轉與作錢兩條路而已。卽伏見嶺伯狀本。則山郡穀物。轉輸有弊。惟宜漸次分排。稍待年久。自可平均云。其所陳列。誠有意見。而臣意則各道糶糴之不均。爲今第一痼弊。若不趁卽變通。則民生之困悴。日甚一日。何暇待年歲稍久之後乎。況上司有難年年察飭。道臣未必人人盡善。臣恐年久之後。不但不能平均。亦安保其奸弊之不滋乎。作錢一款。事甚重大。故道臣不敢遽請。朝家亦難輕許。而夫事有不可不更張者。則亦何必膠守常法。不使解懸之當急乎。山沿穀價之高低相懸。監色操弄之奸弊百出。雖不可不念。而方當救焚拯溺之時。豈可恤小失而廢大務也。伏願更加博詢。卽速變通焉。昨年畿湖之歉荒。挽近所罕。而民免捐瘠之患。道無仳離之嘆者。實由我聖上懷保之德。字惠之仁。先期而減糴給災。發帑而補賑賙飢。蔀屋羸餓之氓。擧皆歡忻鼓舞於大化生成之中。魯君之發棠。漢帝之議貸。不足喩其盛矣。今年暵乾。又非昨年之比。外邑農形。雖未盡知。而以諸道狀聞及沿路所傳言之。未種處今雖得雨。已無可及。已種者亦被風災。擧皆萎黃焦枯云。歉荒之已判。可以推知。其所拯濟之策。一時爲急。我殿下宵旰一念。錦玉靡安。儲穀之方。移粟之政。咨詢講究於廈氈之上。恤民之盛德。亦已至矣。第伏念近年以來。國綱漸弛。民習日悍。素無恒産。少失農業。則蔑法亂化者。朋興類起。閭里間奪攘財貨之弊。街路上殺越人命之弊。比比有之。今歲若又荐飢。則無知頑氓。靡所聊賴。將至於無所不爲之境。此尤大可悶大可憂者也。粱肉藥石。固當竝行。而不可廢一。伏願另飭京外。賙恤之策。靡不用極。禁戢之政。各別申嚴。恐不可已也。臣竊伏覸我殿下聰明英睿。逈出前古。春秋鼎盛。銳意圖理。雖久遠閑漫之事。無不記存於淵衷。尋常奏御之牘。輒皆親閱於深夜。周文之昃食不遑。大禹之寸陰是惜。不足專美。第念四百年宗社之託。億萬民付畀之重。亶係於我殿下一身。其所攝養保嗇之方。不可不極盡其道。聖人稟氣。雖與凡人絶異。而精神過費。有乖於頤養。宴息違節。終損於榮衛。人主之一動一靜。直與天地之氣相應。尤當先養在我之沖和。以導六氣之調勻。臣於前後筵中。屢有所承聆而仰覩者。勤孜之德。每不勝欽仰攢誦。而耿耿愚忠。亦竊有私自憂悶者。玆敢尾陳。惟殿下留神焉。答曰。省疏具悉。上下段所陳。認卿憂愛之忱。方務體察之工。附陳用法事。予以謂非其時也。久任事。何論內外。卿言切是。另飭銓曹。期有實效。糴弊事。速卽通變。實合兩便之政。下廟堂。明日次對時。使之指一稟處。其次存恤之策。禁戢之政。誠如卿疏中云云。粱肉藥石。固不可廢一。亦令廟堂。講究當行之方以聞。
정조 7년
持平權裕疏曰。伏以。亢旱告警。聖心殷憂。三日減膳。十行求助。若恫之念。自責之敎。有足令臣民感泣。神天悅豫。無似賤臣。適忝言地。豈不欲殫竭駑鈍。仰答聖意。而學識全蔑。才諝素乏。實無以報效萬一。自顧慙懼。無地容措。噫。天人不遠。災祥類應。聖明御極。咎徵荐臻。此其故何哉。臣不敢遠引古帝王之治忽。爲傅會張皇之說。秪以我殿下親所經驗者。仰陳之可乎。惟殿下卽祚之始。雷災星變。不復形現於上。暵潦風霜。不復降割於下。閭巷庶民。不禁而爭祛僭侈。朝端百僚。不飭而相率盡職。凶逆相仍。誅殛荐行。而刑當其罪。群情悅服。仍以致庚辛之屢豐。庶幾復覩太平之治。此無他。以殿下寅畏對越之誠。政令注措之宜。有以孚格上下而致然也。挽近以來。天災時變。式歲斯生。嶺南之風異。關東之雹災。迭相奏警。閭巷之奢濫如舊。朝端之恬嬉成習。下民之蔑法犯分。略無畏忌。世道漸降。天譴隨至。而昨年凶荒。今夏暵乾。有此古罕有之變。此無乃我殿下惕勵振發之道。或不如初。而刑政之不嚴。名分之不正。有足以召災耶。國不可一日無紀綱。而紀綱之立。必待乎刑政之嚴。名分之正。紀綱不立則百度之叢脞。其勢則然。固無足怪也。由是而駸駸然漸入於莫可收拾之域。魏徵十漸之說。不幸近之。臣不勝繞壁憂嘆之至。伏願殿下。以前後已然之迹。反求猛省。一變至道。則天心可回。人心可服。而國計民事。罔不徯志。豈不休哉。嗚呼。今日時務之可論者。固不止一二端矣。若修政而敬天。施惠而恤民。若得人而任職。開懷而納諫。固無非切言要道。而區區微悃之所深望者。惟是我殿下本原之工。不可不加意。夫人主一心。萬化之本原也。苟能浸灌以義理。培養以誠敬。使此心粹然一出於正。則源淸流潔。表端影直。推之於政令。發之於施措者。亦莫不各得其正。古人所謂端本出治之要。君正國定之功。豈不信然哉。然正心之方。必有其要。卽學之一字是已。蓋講學之道。莫先於窮理。窮理之要。不外乎讀書。讀書之法。莫貴乎居敬而致精。此卽朱子之說也。惟殿下英明出天。睿智冠古。德學早就於在邸之日。講論益篤於御極之後。則典學之勤。固已至矣。而然念緝熙之工。不可一日而少間。戒謹之念。不可一時而或忽。臣願殿下。念百尺一步之進。戒九仞一簣之虧。上自經傳。下至洛閩之書。沈潛反覆。精思默究。抽關啓鍵。抉幽透玄。旣能探討義理。又須體驗身心。若大學格致誠正之法。中庸中和位育之功。無不取以爲佩服受用之資。則是爲正心之至訣矣。是爲經邦之大本矣。上所謂敬天恤民也。得人納諫也。是特擧措中一事。而天休日滋。邦籙永昌矣。惟聖明之留意澄省焉。省疏具悉。爾言。是矣。天下事無不本之一心。另欲反身省察矣。
정조 7년
副校理林道浩疏曰。伏以。上天垂警。旱荒連仍。宵旰之憂。靡安於廈氈。惻怛之意。藹然於絲綸十行之諭。至誠懇摯。有足以感鬼神而格天心。乃者昨日之雨。報應斯捷。天人之際。一理昭著。瞻聆所及。孰不欽仰而感歎哉。臣忝居論思之職。宜其對揚休命。仰副至意。而顧其才識淺短。不足以有建明。玆殫微見。略陳一二。惟聖明裁擇焉。臣竊伏見綸音下者。凡在召災之本。已皆昭然於淵衷。則宜其祛之甚易。消之不難。而近年以來。實效未著。其故何也。說命曰。非知之艱。行之惟艱。漢之魯申公曰。爲治之道。顧力行之如何耳。知之雖明而行之不力。則所知者只是懸空物事。是故傳曰。民不從其言而從其所好。此言力行。方可收實効也。臣愚死罪。竊以爲殿下聖姿天縱。睿學高明。古今治亂之跡。得失之由。無不炯然心得。而至於眞實踐履之工。講之熟矣。知之明矣。豈或有未造極處。而不能盡睿知之所到也。然而天道感應。只在一箇實字符而已。如非實心實行。何以仰謝天意。弭災而來慶乎。臣所區區。惟願殿下一動一靜之間。一以眞實力行爲心。則政令施措。自可底平。而天心之應。捷如影響矣。臣請就綸音中臚陳焉。聖敎以士夫廉恥之不張。爲第一條時弊。大抵廉恥之倒喪。莫近日若也。士無自修之行。朝無退讓之風。公道未恢。私逕漸開。恬然而不知爲羞恥事。此皆由於趨尙之失其正。而崇奬之失其宜也。故人君之御世者。必先乎砥礪名節。激揚頹俗。上有崇奬之實而下有謹飭之美。搢紳士夫。皆知趨尙之有道而廉恥之可勵也。今欲張廉恥。則先奬名節。斯爲本矣。聖敎以名分之不立。紀綱之不振爲憂。而名分者。由體統而立。紀綱者。由賞罰而振也。目今體統掃地。法禁解弛。卿宰之尊而吏隷斥呼。輿儓之賤而驕悍成習。尊卑無章。上下無級。等威由是而日淆。紀綱由是而日紊。少無顧忌。莫可挽回。今若矯其弊。則嚴其體統。明其賞罰。尊卑有定而等威自立。法禁申明而紀綱自振矣。聖敎以僭侈日盛爲憂。而侈濫之風。亦莫如近來。豪貴之家。雖僕妾之微。亦皆衣縞白餘粱肉。故貧寒無資之徒。務從侈大。便成風習。以至於民志不定。天物自殄。則古人所謂奢侈之害。甚於天災者。可驗於今日也。矯捄之道。惟在於在上者導率之如何也。竊伏念祖宗以來。崇儉之德。直與茅茨土階。前後一揆。而先朝爲尤盛矣。臣亦嘗逮見於先朝之時。衮服色渝而不易。宮壁壞漏而不補。此豈非我聖上昔日仰覩者乎。伏願殿下。體先朝崇儉之德。作下民標準之方。上而躬率。下而觀感。則侈濫之風。不期祛而自祛。財幣之用。不期裕而自裕矣。至於貪墨之弊。若使士大夫。勵其廉恥而扶其名敎。則貪墨之習。自可熄矣。聖上何獨有憂於此也。聖敎引寇準刑政失當。足以致旱之語爲喩。臣於此。不無滋惑焉。殿下旣如是昭燭而夷考其實。何其反失之太寬也。好生惡殺。豈不是天地之大德。而若其雷霆霜雪之加。必痛斷其根本而後已也。嗚呼。危動國本。沮遏大計。是何等至凶至憯極逆大憝。而朝家所以處之者。宜痛加鋤治。以絶其本。乃可以服人心而厭天意也。而或偃息島郊。或得免孥戮。在下而日啓。不過謄傳故紙。在上而例批。便作閑漫酬應。上下相持。究竟無期。由是而跳踉之習益滋。凶逆之變層生。義理日益晦塞。人心日益陷溺。寇準之言。豈不益驗於此也。殿下旣已灼知其然。則亟行天討。破其窩窟。絶其亂根。導迎和氣。亦何所憚而玩愒至此也。臣實莫曉聖意也。嗚呼。水旱之災。堯湯之所不免。則在古聖世。亦或然矣。今我殿下以堯之德。遇湯之災。凡所賑濟之策。拯救之道。靡不用極。而臨軒責躬。求助之誠意。藹溢於辭表。臣誠欽歎之不已。而第伏念應天以實。卽今日之加勉者也。經曰。誠者天之道也。誠之者人之道也。臣敢以此爲殿下誦焉。伏願殿下。少加留意。勿以人而廢言焉。臣無任屛營祈懇之至。謹昧死以聞。答曰。省疏具悉。諸條所陳。俱有所據。當留意矣。
정조 7년
右參贊鄭昌聖疏曰。伏以。臣於日昨賓對。伏覩悶旱之敎。十行懇惻成湯責躬之誠。大禹拜昌之意。藹然辭表。有足以孚格神明。轉災爲祥。苟有秉彝之性者。雖在芻蕘之賤。必思殫竭心慮。仰答休命。況且廊廟之臣。皆是薰沐洪造。厚被恩渥。圖報一念。不辭湯火。又豈忍顧瞻左右。惟懷容保之計哉。然今日可言者。若欲逐條敷陳。則指不勝摟。筆不勝禿。所謂廉恥也。等威也。風俗也。紀綱也。僭侈之風。貪墨之習。何莫非切中時弊。而苟究其本。亦不過節目間事。譬如治病之家。的知所祟之源。方投對症之劑。而只因外現之症。雜試溫涼之方。則適見其病日益深而藥不食效矣。今日國事。亦類於是。昇平旣久。人心狃解。文治之過而至於虛僞。仁厚之極而幾於陵夷。寬大之政。反爲姑息。寅協之說。浸成容隱。世道俗習。日就於委靡不振。莫之覺焉。此其故在於綜核之無其術。振作之無其實。任使之無其人而已。臣愚死罪。竊覸殿下凡於作爲之際。始若雷厲而風飛。終焉月愒而日玩。卽祚之初。群臣上下。莫不震動惕息。或以爲綜核之治。允邁漢宣。振勵之政。遠過唐宗。用人則量官量材。難愼其選。懲貪則或刑或杖。準法不饒。科制則首降綸音。大示釐改之意。而士皆拭目。冗官則必欲減省。而特下詢諮之命。而人方翹首。凡此數事。亦足以驚動耳目。將大有爲。而迄今幾年。都無成緖。伈伈俔俔。宿弊依舊。昔之震動者。今也恬嬉。昔之惕息者。今也縱肆。有識之士。隱憂竊歎。闒茸之流。媒榮冒進。皆以爲聖上無復有意於大猷之世。而姑爲目前架補之計。噫。此豈知大聖人之本意也哉。蓋我殿下初政圖治。不欲以漢唐中主自居。而世故多端。事違素料。兇豎逬黜。威斷雖赫。而環顧朝中。承佐無人。免罪苟容之類。持祿保位之徒。無一有槪於淵衷。於是乎聖志不免於退沮。擧動自歸於因循居然十載之間。一無可言之效。此誠今日群下之罪。而有君無臣之歎。莫此時若。倘使賈生。獲覩今世。奚但三涕六息而止哉。然天生一代之才。足了一代之事。況以不世之聖。操此可爲之柄。惟患無其志。奚患無其臣也。但今束帶於殿下之廷者。飽經世道之嬗變。慣於軟媚之古態。謂方便爲竗策。以模稜爲時樣。熟習聞見。互相阿好。持論每在於兩端。處身自同於脂韋。末流之弊。漸益汚下。甚至於懲討大典。關係如何。而强爲沬血之請。或懷沽市之計。隄防一事。名義所繫。而初無嚴斥之意。漫應隨衆之論。頹俗至此。良可痛心。若不大加矯革。丕變時風一治之期。更在何時。將來之憂。有難勝言。易曰。窮則變。變則通。天下之事。未有久而不弊。弊而不改者也。漢興未幾。大絃小絃之喩。發於江都。粱肉藥石之說。見於政論。彼皆識務之俊。豈無所見而然歟。況我列聖創垂。歷年已久。俗有淳漓之不同。事有古今之各宜。合思更張之擧。以盡善繼之美。居今之世。不變今之道。而欲求其治。是猶畏影而却步。求入而閉戶。雖堯舜復起。將何以爲政。惟願殿下。奮發大志。勿拘常談。舊章之可以修明者修明之。可以釐改者釐改之。務時措之宜。永垂裕昆之謨焉。以我殿下超世之識。達理之見。若又謙讓未遑。徒循故常。則弊無可革之日。運無重熙之望。豈非有志者所可慨恨也哉。綜核之實。不在於徒言。惟在於堅定。臣請略陳之。同是一事也。而在甲曰是。在乙曰非。均是一人也。而昨日爲賢。今日爲愚。人無定品。事無定名。無根之言。私相揣度。譸張之說。莫究端倪。執之則無跡。聽之則可疑。伏願殿下。另飭群工。當事則審其利害而勿動於浮議。官人則察其才否而勿取其虛譽。則必有用捨之實效矣。人君之號令。譬之風霆。風不能動。雷不能擊。無貴於造化之權矣。殿下有所飭諭。而下不能奉承。不悛偸惰之習。一任占便之圖。則不必誨責之徒煩。惟當律令之從事。或削或譴。無過容恕。待其自新之後。更許收用。則人知畏戢。自有責勵之實效矣。爵祿者。激勸之大柄。古昔哲王。未嘗輕以畀人。弊袴之藏。繁纓之惜。非爲其物也。古有十年而不調者。終身而不遷者。然後人各自效。務盡其才。一級半資。足以勸功。得之者爲榮。失之者爲悲。方有爵祿之實效矣。推此以究。無往而非綜核之政。無事而非振作之實。夫如是則一藝一能。皆欲奮庸。大官小官。咸思采采。此在聖上一擧措之中。上天之載。豈不玄遠。而昨日之霈。寔由一念之孚感。則況此臣鄰。孰不效忠於求助董飭之時乎。如臣不肖。愚無所省。寂寥陳談。不勝慙恧悚蹙之至。答曰。省疏具悉。志已退沮。事亦因循云云。卿言可謂先獲。外此條列之說。無非藥石粱肉。予甚嘉之。可以施諸行事者。許令明日賓筵稟處。
정조 7년
行大司諫尹師國疏曰。伏以。臣百無肖似。最居人下。而過蒙拂拭。猥玷宰列。涯分已溢。愧懼冞深。迺者暫叨邊邑。罪著昏昧。乍入試院。名登簡書。論以邦憲。合被大何。日昨引避。無異首罪。則僚臺處置。宜置落科。而不少相諒。强請出仕。臣實莫曉其故也。然罪旣同犯。律難獨逭。則臣於見職。便同已遞。其何可揚揚復出。重速無忌憚之罪乎。冒犯違傲。未蒙威罰。玆敢更入文字。仰請處分。伏願聖慈。俯垂鑑諒。亟勘臣不職之罪。以靖私義。仍治臣瀆擾之罪。以肅朝綱焉。臣於乞丐之章。不宜贅及他說。而昨伏見所下傳敎。十行絲綸。丁寧懇惻。責躬之誠。求助之意。有足以回天怒紓民憂。而果然綸音纔下。大霈伊始。天人感應。若是其昭。臣於是。百拜莊誦。愚衷倍激。玆敢略附膚淺。以備澄省焉。噫。昨年之旱。亦孔之慘矣。圭璧遍擧。未見轉災之休。稼穡卒痒。實有盡劉之憂。而惟我聖上。恫若在躬。慮輒先事。念蔀屋之愁苦。錦玉靡甘。講穀物之區劃。宵旰無暇。特捐內帑之財。以濟三道。日飭牧伯之臣。毋得暫懈。遂使億萬生靈。無一顚連。殆不知有儉歲。則是宜天心克享。歲功連登。而今年又如昨年。湖農甚於畿農。四野龜坼。萬姓魚喁。此其故何哉。臣於是。反覆思惟。莫得其所以然也。惟我殿下以大有爲之姿。値大艱虞之會。奮發聖志。思挽至治。勤勞恭儉。逈出百王。而竊瞯今世文勝之風。政如周家少質之弊。試以隄防言之。討逆。大義也。合啓。大論也。而經歲不斷。謄傳爲常。在上而無必誅之嚴。在下而無必討之誠。積歲悠泛。成一應文。亂賊安得不滋。義理何由得明。古人所謂慟哭流涕。政在於此。而間或有始允而終宥。暫伸而復屈者。考之於律。無當。稽之於典。無聞。殿下則雖謂之公議已伸。臣則以謂公議不伸。莫此擧若也。行之一再。見聞習熟。將爲我朝之一成憲。豈不大可懼哉。此三司之懲討。文具而止耳。試以紀綱言之。貴賤不章。名分相渾。法度解弛。民不知畏。放火烽臺而驚動天聽。變服假號而攔入深嚴。露刃劫倅於官庭者有之。匿名懸書於闕門者出焉。千奇百怪。踵武相望。臣愚死罪。竊以爲啓奸細覦覬之習。致蚩蠢僥濫之擧者。實由於當死者不死。當刑者無刑。惠澤太廣。威克不立之致。而爲有司者。一味含默。惟事彌縫。初不能區別當否。隨事爭執。及夫事出之後。始乃紛紜覆奏。務爲過激。而事過則已依舊樣子。雖於尋常節目間事。亦煩自天之隨處飭勵。下行有司。此固今日之大痼弊。而至於諸司禁令。操縱無漸。獄訟之出入。每緣官長之數遞。禁牌之推捉。徒惹閭里之騷擾。情債歲加。而官捧隨而無面。漕法日紊。而民納隨而益困。此朝家之法禁。文具而止耳。試以言路言之。殿下臨御以來。特下求言之敎。凡幾遭矣。痛責不言之習。亦幾度矣。言之善者。未嘗不虛受。言或不槪。未嘗不優容。則來諫之聖意。非不勤摯。而臺閣之上。喑啞成習。竝與官師之規而一無聞焉。求之前古。未有如近日之甚者。藉曰諫書之稀進。實緣聖朝之無闕。而大舜之聖焉而猶有七人之諫。成湯之德焉而尙有自用之戒。則近日此習。是固群下之罪。而抑恐殿下廣開之道。亦有所末盡而然歟。平居伈伈。曾無一人一事之警咳者。及當遇災修省之日。上有求助之敎。下有應旨之章。公車之堆積。籌司之聚訟。亦不過一兩日而止耳。其間亦豈無可擇可施之言。而徒有嘉納之批。未見採用之實。畢竟俱不過紙上空言。此則言路亦近文具而止耳。嗚呼。義理先明。然後隄防可以嚴矣。名分先正。然後紀綱可以立矣。戇直見奬。然後言路可以開矣。儻殿下有意於祛文務實。則勿以辭令簿書爲貴。而必有眞的做措爲務。今日行一實政。明日行一實政。以至導一世於行檢。養群下以廉節。革奢風節財用也。振淹滯公選擧也。壹是實心做去。俾之虛文剗落。治規自立。豈不美哉。而人主一心。實爲萬化之源。凡厥制治經邦之道。莫不資之於躬行心得之餘。故大學以格致誠正。爲治平之本。中庸以戒愼恐懼。爲位育之原。惟殿下。懋哉懋哉。嗚呼。一人之焦慮愈甚。而百僚之玩愒無改。日前常參之命。特下於盛暑頉稟之中。而諸臺入參。仍布求助之敎。則聖心之大警動大奮發。有可仰揣嘉謨之畢陳。昌言之爭來。夫孰不側耳以竢。而及其晉對退而小報出也。了無一言一奏之可以裨聖德而解主憂者。所傳只故紙耳。所啓只引嫌矣。而許多備堂。亦未聞有別般論事。卽此一擧。雖謂之有君無臣。可也。臣謂其日入侍備堂。竝從重推考。兩司之臣。俱施譴責之典。宜矣。答曰。省疏具悉。言固可用。方欲採施。逐條論列事。下廟堂商確稟處。常參日不言備堂及兩司事。竝依施。卿其勿辭察職。
정조 7년
吏曹參判李敬養疏曰。伏以。一旱彌月。三農愆期。我聖上。宵旰殷憂。旣命近臣卿宰。遍禱山川。特下減膳之命。又降求言之音。絲綸一播。甘霈如期。精誠所格。觀瞻咸聳。臣忝居貳卿之列。猥承敷奏之敎。感激悚恐。不揆淺陋。敢此陳列焉。竊惟天災之流行。莫非人事之所召。自古明王之遇災也。必先恐懼修省。仰答天心。而修省之方。非徒一場空言而已。君臣上下。惕然振勵。精白一心。凡係政刑之闕失。生民之利病。靡不講究而興除焉。顧今昇平日久。年穀屢登。公私儲積。宜其豐足。而一遇水旱之災。中外遑遑。若不保朝夕者。何也。其弊專由於奢侈成習。等威無章而然耳。賈誼所稱百人作之。不能衣一人。欲天下無寒。胡可得也。一人耕之。十人聚而食之。欲天下亡饑。不可得者。不幸近之矣。爲今急務。莫如禁奢而節用。上自搢紳冠婚之需。下至小民衣服之制。一從儉約。毋或踰濫。公卿有素絲之節。閭井絶文繡之飾。則不但爲目下省費之道。實是敦俗足民之本矣。而凡於大小用度。一例樽節。則經費不詘。接濟有補矣。至若荒歲備災之方。抑有二事焉。夫酒者。壞俗之陷穽也。糜穀之尾閭也。鬪鬨凌犯之患。恒由於此。常時猶當禁抑其太甚。況値歉歲。蔀屋之杼軸已空。街肆之沽飮狼藉。民生安得不饑。米直安得不踊乎。臣謂亟命有司。嚴立科條。限以時日。禁絶買賣。則庶可裨於救荒之政矣。又若水車之爲器。實爲灌漑之大利。中國則水田之農。專靠於此。民不憂旱。國受其利。曾聞我國。模來其制。而未能頒行。博聞巧思之人。或有按圖私造者。而旣無朝令。力有不贍。遂不得試用。當此憂旱之時。卽令講求而廣布之。則非但爲一時之效。抑亦爲永久之利矣。今雖未及播秧之時。譬如三年之艾。苟爲不畜。無時可用矣。臣之寡陋。無足仰副求助之盛意。而草草數語。略貢芻蕘之見。伏願聖明。恕其愚淺而裁擇焉。答曰。省疏具悉。抑奢節用云云。約而盡矣。禁酒事。言非無據。荒歲急務。要在不擾民三字。與其繹騷之蔑效。曷若祛太甚之爲便。此則已及於日前臺批矣。尾陳水車之制。未知所謂。博聞巧思之人。隱在何處。而其爲益於農功。旣云不些。此一款。下廟堂稟處。
정조 7년
正言洪聖淵疏曰。伏以。臣才識鹵愚。最居人下。而特以世祿之裔。濫竊科第。計從出於祿仕。志不期於榮進。淸朝言議之責。本非其任。而向來柏府除旨。遽下於飭敎嚴截之時。臣徒知懲討之是急。義分之是懼。冒沒出肅。而新入臺地。處事乖錯。堂疏峻發。譏斥備至。特荷聖上寬貸之恩。恕以生疎。罰止問備。臣誠感愧交竝無地自容。不意彈墨未乾。新除復辱。適値賓對有命。猥登筵席。敢陳引嫌之辭。未蒙體諒之恩。自顧廉防。有靦面目。伏乞聖慈。俯垂諒察。亟賜鐫改。以安微分焉。臣於日昨筵中。仰聆十行綸音。辭旨懇惻。責躬求助之誠。感動臣鄰。仰惟聽卑之天。寧無影響之應哉。以臣愚昧。何足以對揚明旨。而竊觀今日之事。千疵百弊。不可悉數。而其原皆出於百隷怠官。修飾文具。苟且因循。已成痼弊。所以救之之方。惟在奮勵誠篤。以實心做實事而已。先正臣李珥之言曰。當事而不務實功。雖聖賢相遇。治效不成。誠哉斯言。天下安有循虛套尙文具而能責實效者哉。方今聖明在上。赫然奮發。臨軒策勵。玉食靡甘。而未見有至誠奉公。憂國如家者。大官以恬嬉度日。小官以姑息爲事。惇質之風日喪。而浮靡之習日長。無一人着實擔荷。無一事透徹做去。元惡大憝。尙今偃息而未嘗以誠心懲討。舊孽新醜。接跡跳踉而終不能拔本塞源。伈伈俔俔。苟冀無事。以言乎外官則廉白罕聞。貪饕益熾。以言乎小民。則名分無章。凌犯成習。紀綱日就於陵夷。風俗日趨於澆薄。至尊獨勞於上而治效未徯於下。寧不慨惜乎。爲今日救弊之道。莫要於誠實二字。殿下涓蜎濩蠖之中。懋以誠實之學。法筵討論之際。責以誠實之道。上下交勉。以實心行實政。則何患乎天災不弭而民生不奠也哉。伏願聖明。留神焉。近來驛路凋殘。到處皆然。至於海西三譯。關通灣路。所係尤大矣。臣三載待罪於西郵。昨冬始爲解歸。而麒麟卽海西之小郵。立馬之數。不過爲五十餘疋。而每馬位田。乃至十五結之多。一歲詳定劃給之錢。亦爲九千餘兩。則當初設施。非不富贍。而所謂位田。則散在列邑數百里之地。故主戶之人。不能頻頻看審。而爲土豪悍民輩。歲歲割境蠶食。甚至於成券買賣。近年以來。主戶之收稅推食者。不過爲什之一二矣。通三驛詳定復戶歲給之錢。乃至屢鉅萬兩。而一自巡營預買翌年之復。及至明春。除出利息。而分給之數。乃折其半。初頭創設。蓋從諸驛之自願。充補流來逋錢。以爲公私俱便之地。而末流之弊。或至於不得受食一葉銅。而莫可支保之境。馬之健不健。專在於馬戶之實不實。而爲馬戶者。旣不得推食其位田之稅。又不能盡受其復錢之數。昔之驛馬戶。乃是吏卒輩利窟。必以厚價買賣。而今反爲不願受之役。間或有勒定給馬之事。以是逃散相繼。而馬多疲斃。其餘許多弊端。不可毛擧。而溯究其源。則皆自營門買復之後。轉轉至此。若不及今矯捄。則海西三驛。不出十年。將有渙散絶站之慮矣。夫復戶預買。本是禁令。則以營門體貌之重。豈可與驛民輩。較挈買賣乎。年前大臣。亦以此筵白。已爲行査本道而不卽革罷者。蓋以營門之需用。多靠於此也。請令廟堂。商確于本道道臣。從他路劃補營用之後。特罷復戶預買之規。使之逐年盡數分給於各驛。而亦爲嚴飭位田所在列邑。與該驛。眼同尺量。隨失推給。則昇平之時。傳命無滯。緩急之際。報警有恃矣。且郵官之豐薄。專視奴婢之多寡。故或有搜括網打之弊。良私賤之爲驛奴妻所生者。國典只許以男從父役。而近年以來。各邑各驛。勿論男女官奴之所生。一竝刷以奴婢。在私家則施以壓良爲賤之律。而在官府則不然者。誠甚可駭。且私家之救活婢。官府之定屬婢。只役其當代。亦是國典。而今則如此之類所生。勒令使役。因作傳來之物。近來閑丁充疤之去益苟艱者。未必不由於此。亦令廟堂。嚴飭諸道。一竝放還。則庶可爲一分救弊之道矣。三司禁亂之法。蓋糾正都民不法之事。而近來出禁。不能簡靜。間多有騷擾不公之弊。至於憲府。則禁法之急遽惹鬧。有甚於他司矣。目今飢荒之餘。又値悶旱。民情遑遑之時。而掌令金宗鐸。一自行公之後。連出禁吏。名色甚多。不無紛紜呼冤之弊。臣謂金宗鐸。施以譴罷之典。此後則在憲職者出禁之際。必詢議僚臺。定其可否。然後始乃出牌。俾無如前亂雜之弊。似好矣。臣識旣愚淺。言甚陳腐。無足以仰副求助之萬一。而敢以身所經歷者。略此附陳。伏乞聖明。恕其煩猥而澄省採納焉。答曰。省疏具悉。陳勉之說。當留意。海西驛馬戶事。諸道驛奴婢事。竝令廟堂次對時。從長稟處。尾陳事。日前賓筵。因言端。已以此等弊瘼。隨聞見調劑之意。申諭憲長。不啻反復丁寧矣。未踰數日。爾言又至。知而不言。固有罪矣。藉曰不知。殆近泛忽。伊日入侍憲長。從重推考。金宗鐸事依施。至於出禁時。詢于僚臺。定可否。然後始許出牌云云。事係更張。當下本府。草記稟處。爾其勿辭。從速察職。
정조 7년
副校理李泰永疏曰。伏以。皇天不雨。三朔亢旱。四野龜拆。萬姓魚喁。我殿下惕然警懼。不遑寧處。圭璧遍擧。靈應愈邈。於是乎晉接臣鄰。思聞讜言。繼下絲綸。罪已責躬。凡數百言。丁寧懇惻。無非至誠中流出來。臣奉讀未半。一字一涕。臣適忝邇列。愚衷倍激。敢以芻蕘之說。仰于紸纊之聽。伏惟聖慈。勿以人而廢言。惟我殿下。聰明睿智。高出百王。政敎文治。罕比前代。慥慥乎克享之誠。眷眷乎如傷之惠。七年如一日。而治化旣能徯志。災沴又從以連歲。至于今日之旱而極矣。甘霈乍降。未能周洽。凄風繼起。尙靳滂沱。秋成將無望矣。民命亦近止矣。嗚呼。天人相與之際。無一可恃。形影孔昭之機。本自可懼。是豈言語文字之所講究乎消弭者哉。臣聞羲經之論德。思傳之談道。蓋不外於一誠字。誠之爲言。卽實而無僞之謂。故古人必曰。應天以實。不以文者也。今玆渙發之綸。亶出於對越之誠。咎責之實矣。上自冠紳。下至襏襫之賤。擧皆感泣莊誦。竚見感應如響。轉災爲祥。此豈非殿下方寸間一轉移事耶。惟我殿下。勵精於懷綏之政。匪懈於宵旰之暇。而實效未究。化理未臻。世道日以汚下。風敎日以頹敗。迺至天譴荐降。民憂漸滋。此其故何哉。臣愚死罪。不敢知殿下本原之工。猶有未盡於純一篤實底道。發政施敎之際。或欠淬勵之實。矯世導俗之方。未得輔翼之實。敦尙行誼而無興仁之實。扶樹綱紀而無正名之實。戒奢之敎。非不諄切。而世無反朴之實。懲貪之典。非不申嚴。而人無尙廉之實。朝著寅協之實。漠然未覩。賢愚用捨之實。久矣無聞。崇儒之不得其實而眞儒不作。文敎未彰。討逆之不得其實而劇逆自在。餘孽旁伺。廊廟爲彌綸之地。而莫聞救時之謨。臺省任繩糾之責。而絶無匡君之風。以至方伯承宣之任。牧守懷保之職。擧皆依違牽補。以可幸無罪。爲謀身之方。保祿之要。擧一世靡然於虛僞不實之中。習尙已痼。莫可收拾。則今之國事。將不知稅駕於何地。臣愚死罪。此殆殿下務實之德。猶有所未盡而然。顧何望天心之孚格。治化之丕變耶。伏願聖明。益勉終始之念。惟於實字上用工。典學則以是實勉之。臨政則以是實行之。修省有應天之實。寅亮有熙績之實。五刑五庸。天討底殲魁之實。大布大帛。民俗致崇儉之實。言路之恢聽納。人材之振淹滯。敦儒之化。懲墨之典。罔不一以實做去。則上天回怒。旱魃斂災。方千里滂沱之澤。指日可期。爲三農豐穰之慶。民受其賜矣。惟聖明。留神焉。臣又有湖南民瘼之可陳者。順天之地爲十八面。而有內外之別。其中內八面則分受水營之糶糴。而水營穀簿。近年漸滋。至於五萬餘石。一民所食。多至四五十石。少不下二三十石。分給之時。未免計戶而勒授。收捧之際。率多按斛而點退。其中四面。又有越海輸納之勞。故百姓漸懷渙散。四鄰亦受困弊。民情嗷嗷。若不相保。臣於春間掌試歸路。路由該府。八面民士十百爲群。遮道泣訴。必欲轉聞通變。而臣行旣異按廉。陳達恐涉猥越。抱玆耿耿。囁嚅至今矣。今當求言之會。竊附畢陳之義。玆敢據實仰聞。乞令廟堂。發問該道。從長變通焉。答曰。省疏具悉。敷陳卄實字。言言無非切實。矧今修省之日。尤合懋實之工。另欲體念矣。尾陳順天糴政事。許令廟堂。從長稟處。
정조 7년
修撰洪文泳疏曰。伏以。今此蘊隆之災。洊歲斯臻。凄風繼日。密雲不雨。節屆鵙鳴。田皆龜拆。大命有近止之慮。枯壤無乃秋之望。宸心如灼。丙枕靡安。圭璧載擧。徧于群神。賓對有命。格我臣僚。誕發綸音。導之使言。怵然修省之念。藹然求助之誠。溢於辭表。有足以孚格天心。而乍雨未洽。霈澍尙靳。是何仁愛之天。降此災不知悔耶。臣才識膚淺。經國之謨。弭災之策。固無足以對颺休命之萬一。而前席承聆。寸丹自激。當此盡言不諱之會。若不能出一言論一事。以副我殿下勤諮之盛意。則不匡之刑。臣何敢自逭也。噫嘻。朝象之泮渙。刑政之乖當。生民之困悴。紀綱之凌夷。風俗之頹敗。名檢之掃盡。言路之壅閉。譬如人身一毛一髮。皆受其病。莫可救藥。而若使良醫對投。則不思所以醫國之術。而委之於無可奈何耶。凡厥上所云七條。爲今世膏盲之病。而我聖上。亦已洞諭矣。臣請溯其源而竭論之。古人有言。災不虛生。必象人事。噫。朝廷。四方之表。君心。萬化之源。而七載之治敎。尙多不徯志之嘆。百揆之時敍。未見惟其人之美。遇事膠擾。隨處彌縫。國計之擔着無人。衮職之弼違不聞。已矣寅恭。徒見叢脞。朝象之泮渙。職由於此矣。噫。民彝之扶植。王綱之維持。莫先於懲討。故虞朝四罪。天下咸服。麟經一部。亂賊知懼。而今則不然。君讎國賊。尙戴一天。堂箚臺啓。便成累牘。殄滅無期。義理漸晦。甚至於凶逆餘孽。間多希覬之類。寇準致旱之喩。豈非今日準備語耶。噫。民惟邦本。本固邦寧。我聖上宵旰之憂。懷保之政。專在於生民。而塗炭之苦。未解圭蓽之下。殿屎之患。遍在區域之內。災荒頻仍。賦役繁重。杼柚之殆空。多在於官輸。鷄犬之不寧。寔由於吏橫。樂歲尙不得乎煖飽。凶年亦無怪其顚連。孟子所云轉而之四方者。不幸近之矣。噫。國之有紀綱。猶人之有血脈。血脈不通則人不得爲人。紀綱不振則國不得爲國。而近年以來。朝廷之大本不立。國家之法紀漸紊。百隷怠荒。徒襲因循之舊套。庶績癏曠。不見董勵之新效。以至於下民。暋不畏法。街路之殺越。闕庭之攔入。禁門之揭榜。官吏之懷刃而極矣。此豈非尊卑失序。等威不明而然耶。噫。風俗之汚下。厥惟久矣。未有若近日之頹敗。匹庶之服飾華侈。僭埒王制。閭里之盤羞珍美。濫踰本分。貪墨由是而日滋。財用由是而日匱。關節肆行。私意橫流。習尙漸渝淳風掃如。亦豈非召災之一端耶。噫。士夫之名檢。卽勵世範俗之具。而朝乏矜式之賢。士無勤飭之行。銓家之注擬。未見激揚之政。廷紳之去就。不聞退讓之風。委靡成俗。廉防掃地。不識世間。有羞恥事。則名檢二字。其將不復見於今世耶。噫。有國之興替。亶係言路之開閉。我殿下來諫之德。非不盛矣。詢蕘之意。非不切矣。朝廷之上。含默成風。草野之間。讜直無人。憂治危明之謨。不登於公車。勤攻相規之言。不及於官師。緘噤者謂之以醇謹。謇諤者疑之以傾軋。若是而顧何望言路之廣聞耶。蕫子曰。正朝廷以正百官。正百官以正萬民。儻殿下懋實心行實政。赫然奮發。惕然振作。會極歸極之美。錫民保民之化。動蕩於一世之中。則宿弊之轇轕者。其將渙然氷釋。仁愛之天心。可以孚格。洊臻之旱災。可以消弭。而殿下方寸之雨。不俟終日。滂沱可期矣。惟殿下。留神省納焉。答曰。省疏具悉。爾能首先應旨。言又足備省檢。另欲留意矣。
정조 7년
癸卯七月初四日卯時。上御誠正閣。左承旨入侍時。行左承旨李亨逵。假注書沈晉賢。記事官李祖承李崑秀。以此進伏訖。上曰。昨日之雨猶未周洽。甚可悶也。亨逵曰。臣昨聞鄕居人所傳。則鄕外旱災。不至大段云。昨日之雨。亦似有益矣。上曰。何處人所傳耶。亨逵曰。安城富平兩邑人矣。上曰。西路則最被旱災。安城富平農形最勝云矣。昨日之雨。松京則爲二寸。而京城未滿二寸。此可見咎實在予矣。命書洪文泳疏批訖。命退。諸臣以次退出。
정조 7년
癸卯七月初四日巳時。上御誠正閣。禮房承旨入侍時。右承旨李在學。假注書朴能源。記事官李祖承尹行任。以次進伏訖。上命書榻敎曰。進御加減六和湯。自今日停止。上命諸備堂及兩司應旨疏與否。知入。仍命書領相箚批。上命退。諸臣以次退出。
정조 7년
癸卯七月初四日酉時。上御誠正閣。軍士房承旨入侍時。行左承旨李亨逵。假注書朴能源。記事官李祖承尹行任。以次進伏訖。上命書傳敎曰。祈雨後三日內得雨。輒行報謝之禮。而昨日之雨。在於行祭翌日。但以猶欠周洽。不得遽令報謝矣。報謝祭設行當否。令禮曹。問議諸大臣草記。又命書榻敎曰。左副承旨入侍。仍命書諸備堂及三司諸臣應旨疏批。上命退。諸臣以次退出。
정조 7년
行都承旨沈豐之坐。行左承旨李亨逵坐直。右承旨李在學坐。左副承旨林錫喆坐。右副承旨吳大益坐。同副承旨金峙默坐直。注書二員未差。假注書沈晉賢仕直朴能源仕。事變假注書金良倜仕。
정조 7년
李亨逵。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 7년
傳于李亨逵曰。大臣備局堂上引見。
정조 7년
傳于沈豐之曰。右副承旨同副承旨入侍。
정조 7년
以司諫洪彦喆。正言洪聖淵牌不進罷職傳旨。傳于金峙默曰。只推。
정조 7년
以吏曹參議金憙牌不進罷職傳旨。傳于沈豐之曰。只推。
정조 7년
有政。吏批。判書徐浩修進。參判李敬養進。參議金憙傳旨未下。都承旨沈豐之進。以李命植爲判尹。宋銓爲掌令。沈有鎭爲禮曹參議。具性玉爲禮曹正郞。申耆爲兵曹正郞。李東稷爲兵曹正郞。李義福爲儀賓都事。崔在修爲漢城主簿。金澤珉爲典籍。黃仁點爲冬至使。金峻岳爲草溪郡守。安胎使徐浩修。從事官單李東稷。標石書寫官單沈晉賢。陪胎官單安思彦。學正單李彙。學錄單金潭。
정조 7년
兵批。判書李𡊠進。參判柳義養病。參議李亨元入直進。參知趙尙鎭病。行左承旨李亨逵進。以尹塾爲同知。閔鍾顯爲副摠管。金履素爲副摠管。尹東晩爲曹司衛將。李彦默爲訓鍊判官。朴孝晉爲武兼。同知朴興世。僉知李漢明李景尹韓命祺。訓鍊參軍林夏成。副護軍李尙履。副司直李命植鄭昌順金尙集柳誼趙興鎭洪明浩尹行元李魯春金宗敬單付。
정조 7년
傳于李亨逵曰。此事每欲釐正而未果。堂上宣傳官及五衛將忠壯忠翊將。俱是兼職。五衛將及忠壯忠翊將則下批後付僉樞。宣傳官則不但不付樞銜。亦不付軍銜。揆以官方。殊無意義。其委折。令該曹草記。
정조 7년
李亨逵。以兵曹言啓曰。傳曰。此事每欲釐正而未果。堂上宣傳官及五衛將忠壯忠翊將。俱是兼職。五衛將及忠壯忠翊將則下批後付僉樞。宣傳官則不但不付樞銜。亦不付軍銜。揆以官方。殊無意義。其委折。令該曹草記事。命下矣。取考續大典。則同知一窠。僉知三窠。以衛將遞兒載錄。而禁軍將五衛將忠壯忠翊將。俱是兼職。故輪回例付於同僉樞。而至於堂上岐宣傳官。則卽是中間設置之窠。故本兼姑無定制。樞銜與軍銜。不得例付之意。敢啓。傳曰。非定職而無定職。豈有如許官方乎。至於參上宣傳官。亦未知以實職擧行乎。以兼職擧行乎。竝與堂上窠實職區處事。指一論理草記。可也。
정조 7년
金峙默。以兵曹言啓曰。本曹草記。傳曰。非實職而無實職。豈有如許官方乎。至於參上宣傳官。亦未知以實職擧行乎。以兼職擧行乎。竝與堂上窠實職區處事。指一論理草記事。命下矣。取考續大典。則宣傳官。以正職增員設廳。旣已載錄。宣傳官之參上窠。乃是實職。則堂上岐之創設者。亦當以實職擧行矣。臣昏謬所致。未能詳審。致勤屢詢。不勝惶恐之意。敢啓。傳曰。堂上及參上宣傳官。爲正職云爾。則五衛將。獨非正職乎。忠壯忠翊將。亦非正職乎。彼以正職。又有實職。此而正職。獨無實職。其委折。更加指一草記。
정조 7년
李亨逵。以兵曹言啓曰。卽接西營入直禁衛哨官牒報。則拱北門南邊水門近處宮墻二間許頹落云。令紫門監以杻把子。堅實圍排樹柵。分授軍門。急速修築。而西營入直禁衛軍十名除出。改築間嚴加守直之意。敢啓。傳曰。知道。
정조 7년
李亨逵。以禁衛營言啓曰。本營分授拱北門南邊水門近處宮墻二間許頹落處把守軍。以西營入直禁衛軍十名定送事。自兵曹草記矣。西營入直軍十名除出。別定將校一人領率。限修築間輪回守直之意。敢啓。傳曰。知道。
정조 7년
備邊司啓目牒。觀此大司諫尹師國上疏。以爲諸司禁令操縱。每緣官長之數遞。徒惹閭里之騷撓。漕法日紊。民納益困爲辭。其所矯捄。惟在法官之恪勤遵守。嚴明檢飭。申飭諸法司及京各司漕運。元人情外。毋敢加懲。俾無襲謬稱冤之患。如是申飭之後現發。則京外監捧之當該官員。難免不善檢察之罪。一體分付。何如。判付啓。依回啓。施行爲有矣。禁令之操縱。禁牌之騷擾。誠如臺臣所論。若不別般矯捄。爲害公私。容有旣哉。自本司除尋常。嚴飭各該出禁之司。更以如此之弊登聞。官員重勘。吏肄刑配之意。竝以分付爲良如敎。
정조 7년
備邊司啓目牒。觀此掌令李運彬上疏。以爲黃山驛驛弊釐正爲請驛路凋弊。在所軫念。潛買自有法禁。依法典痛禁還推。則絶站之弊可去。卽速推給。何如。啓。嚴飭道伯。使之着意釐正後。上聞爲良如敎。
정조 7년
禁府照目。掌牲令典牲署前主簿黃仁熙矣。祀典事體。何等嚴重。而身爲掌牲令。謂有身病。不卽淸齋。事之痛駭。莫此爲甚。以此照律罪。杖一百收贖。告身盡行追奪。私罪。奉敎依允爲旀。功議各減一等爲良如敎。禁府照目。盈德縣監趙亨逵矣。皮穀四十餘石之色吏弄奸。數些少。且又準捧。則不足深責。而身爲守令。初旣不能致審。有此執頉。不可全然無罪。以此照律罪。笞四十收贖。附過還職。私罪。奉敎依允爲旀。功減一等爲良如敎。禁府照目。前假引儀元好問矣。莫重帳殿。不能致愼。至勤淑問。事極可駭。以此照律罪。杖八十收贖奪告身三等。私罪。奉敎依允爲旀。議減一等爲良如敎。禁府照目。眞寶縣監李琇矣。身爲守令。畏吏而任其偸弄。緣嬖而厚招譏謗。已極駭然兺不喩。倉穀三千六百餘石之虛留。刑具不能如式。揆以法意。俱萬萬痛駭。以此照律。罪從重論。告身盡行追奪。徒三年定配。又五年禁錮。而李琇母年今七十二。無兄弟獨身云。徒三年定配。以親年七十二。收贖。苦身盡行追奪。又五年禁錮。私罪。奉敎依允爲旀。功減一等爲良如敎。
정조 7년
行大司憲鄭好仁啓曰。臣之自來情勢。已暴于疏末。伏想聖明。俯燭無餘。日前賓筵。以諸僚之出禁事。聖諭勤摯。伏承憲長隨聞調劑之敎。臣聞命拜稽。有以知我殿下除民弊恤民隱之盛意。臣欽仰警惕。卽地飭勵於府吏。凡諸出禁。俾臣與知。以爲隨緊歇相可否之地矣。伏見正言洪聖淵上疏批旨。則責敎縷縷。辭旨截嚴。臣誠惶隕踧踖。措躬無地。僚臺之出禁。雖在於臣待罪見職之前。其若平日誠信見孚。豈有此擧。臣之不職之失。於是益著。賤疾適添。未卽來避。自速重推之命。益切愧悚。鑽地不得。其何敢一刻仍冒於臺次乎。請命遞斥臣職。答曰。依啓。
정조 7년
持平權裕啓曰。請大靜縣爲奴罪人金壽賢。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快情正刑。請行副司直申尙權。亟施屛裔之典。答曰。不允。第四件事。五件事十件事。亟停勿煩。
정조 7년
右議政李福源疏曰。伏以。臣受命辭陞。倏已經旬。終南漸遠。觚稜在想。惟有手擎宸藻。口誦恩諭。日夕瞻天望雲。以寓戀結之下忱而已。臣聞古之聖王之遣使臣也。以仁體下。無微不燭。原隰驅馳之勞。室家睽離之情。亦爲之曲察其私。形於歌詩。千載之下。讀之感歎。如臣者猥以庸陋。幸際休明。位列三事。榮渥已極。今玆專對之命。不過職分之常。而慰勉鄭重錫予便蕃。至若雲漢之寶章。尤係曠絶之殊數。軫狗馬之賤疾。憫暑月之遠役。藹然德意。溢於行墨。譬如天地之字萬物。父母之念稚子。榮動搢紳。感結心腑。以小人冀幸之心。推聖主視遇之意。庶幾有籲必獲。靡願不遂。而顧臣前後肝膈之懇。獨未蒙體諒之恩。所病者不啻於原隰之勞。所切者有甚於室家之情。而箚控筵乞。一歸例讓。遂至於在朝而速苟冒之譏。出疆而積虛帶之罪。不惟臣狼狽失圖。惶悶罔措。亦安在乎我殿下所以眷念臣庇覆臣之聖意也。噫。臣之屢犯瀆撓而不知止者。豈敢專爲一身計哉。實爲國體惜也。輔相重任。異於庶僚。一除一免。俱有關係。今臣所叨。以爲試可乎。則周歲伴食。醜拙畢露。一之已誤。其可再乎。以爲備位乎。則臣方銜命遠出。末由與聞朝議。其所以備。適所以曠也。況臣之獲蒙鞶褫。直數月耳。當初處分。蓋出於董飭之典。曲諒之恩。霜雪雨露。一時竝行。至今思惟。以惶以感。迺於無幾何之頃。復叨不能當之任。以譴則有名而無實。以恩則有始而無終。靜言反覆。不得若臣區區去就。雖不足道。而始則冒罪力辭。今忽聞命則膺。夤緣使事。若固有之。則無義無廉。人謂斯何。賜對之日。略暴情實。而前席怵惕。不敢罄悉。道塗一念。如物在喉。玆敢從縣道冒死申籲。而竊敢以古聖王體下之政。仰望於天地父母之下。欲乞聖慈。特垂鑑察。將臣議政之任。劃卽許免。以重國體。以安私心。不勝幸甚。臣無任屛營祈懇之至。答曰。省疏具悉卿懇。値此庚炎。塞外銜命。想卿飮氷之勞。何嘗一日忘于懷也。及見來章。辭巽備至。向於辭陛日。勉諭丁寧。卿何不諒之。復有此云云。卽欲宣批。而聞卿子言。卿以史官宣諭之廚傳有弊。有所難安云云。汔今遲之者此也。此批。從撥路。下諭方伯。仍令灣尹傳之。或於卿出疆前。可得承聞否。惟冀益加自愛行李保重。仍傳曰。此批答與有旨。成送于平安監司處。使之傳諭於右議政。
정조 7년
大提學黃景源疏曰。伏以。臣伏覩近降聖旨。以旱災減膳三日。許公卿三司諸臣上疏言事。有以見殿下敬天恤民恐懼修省之意也。臣以篤老。誤承明召。疾病方痼。不得隨諸臣之後。入瞻耿光。謹條陳愚迷之見。以應聖旨所求者。伏惟殿下裁擇焉。臣聞自古人主之治國家。雖有慈仁之德。而不知正國之要。則惠愈廣而政愈替。故明君必行其法。以服人心。此正國之術也。臣伏見比年以來。大逆相繼。而國榮死於牖下。德相斃於圄中。而鄭妻偃息鄕廬。最中減死。天討不行。而亂臣賊子之心。無懲畏。顧何以調順六氣而不致天旱乎。臣謹按洪範曰。臣之有作福作威玉食。其害于而家。凶于而國。人用側頗僻。民用僭忒。又按咎徵曰。僭恒暘若。恒暘者。旱也。由此觀之。凡人臣害于而家凶于而國。於咎徵。不爲恒暘者幾希矣。故曰極無凶。此之謂也。臣以爲欲弭災。不必憂雲漢之昭回也。亦不必黷圭璧之祼將也。凡前後三司之請。一皆允從。則方數千里。不終朝而順氣必流行矣。安知甘雨之不滂沱也。然積貯漕運賑救此三者。有國之所致愼也。不可以旣雨而止也。亦不可以不雨而輟也。故周官曰。以荒政十有二。聚萬民。不聚萬民。而能行十二荒政者。未之有也。詩曰。小東大東。杼柚其空。糾糾葛屨。可以履霜。夫杼之旣空而不足以持緯。柚之又空而不足以受經。則小東大東之國。皆已空矣。貴戚之臣。以葛屨履霜於野。豈不傷哉。故人君。必以積貯爲急務者。其不以此也歟。臣聞國朝極盛之時。積貯甚富。以至於宣廟之際。粟米充仞於府庫之中。及乘輿西狩義州。江倉積貯。尙有數十萬石。倭奴一年餉其軍。皇朝都督李如松。旣復王都。發江倉餘粟。以餉天兵。則積貯可謂富矣。嗚呼。今之府庫。何其空虛若是哉。一路救荒。不過費數十萬石。而戶部尙不能辦。況能餉天兵十萬乎。臣竊痛之。伏惟殿下明飭有司。節損經費。令郡縣。廣其積貯。無得以發賣。視積貯。明其黜陟。則不踰一年。粟米必有餘矣。積貯之利不亦博乎。所謂漕運。亦有其不敗之道。舟楫。先期下于海。天風未高而裝載。以待順風然後發。則一帆可涉千里。又焉有覆溺之患哉。臣伏見去年兩西漕運船。當冬裝發。踰大海而得不敗者。蓋由殿下日夜憂勞。天風順。則玉色喜。天風不順則玉色不勝其憂。兢兢一心。感動上帝。故漕運得不致敗。是殿下恤民之心。蒙上帝保佑之德也。不然則自浿水至于海西。自海西至于江都。而嚴冬千里之海。朔風栗烈。瀧濤洶湧。安得不罣於峭石而致敗乎。去年海運。得無虞者。蓋天幸耳。今冬海運。又安保其無虞乎。臣以爲宜降明旨。近道粟幾十萬石。今秋裝載。下于海。遠道粟幾萬石。春裝載下于海。則嚴冬雖有烈風。海運可以無虞矣。所謂賑救。必致誠。然後飢民庶可以不塡於溝壑矣。中朝則府庫殷富。粟米委積。故計口而分賑。我國則倉廩不豐。粟米不敷。故抄飢而分賑。蓋計口則一室男女老少。無不受賑。自正月至于五月。可皆無飢死之慮也。抄飢則一家之中。或有受賑者。或有不受賑者。受賑者未必飢民也。不受賑者。未必非飢民也。郡縣之吏。抄其親屬。以謂飢民而賑之。其飢民之所宜分賑者。或不入於抄飢之中。然則所謂賑救者。不過官吏之親屬而已。哀哀煢獨。訴於何人。寄於何郡乎。聖上。至誠恤赤子。而赤子不得蒙其澤。誠可悶也。臣以爲乞命郡縣抄飢時。無委下吏。躬自點察。使人吏之親屬閭里。無得雜入於抄飢之中。分賑時親分粥米。不委於吏。則飢民庶可活矣。臣嘗讀雲漢之詩。至瞻仰昊天。曷惠其寧。未嘗不喟然而歎也。嗚呼。宣王執圭璧而禱于郊廟。終不得雨。而昭假昊天之誠。不敢少懈。此仍叔之所以頌之。而仲尼之所以錄之者也。今殿下恐懼之心。過於宣王。雖得雨。修省不已。懷保元元。鬱然爲治平之主。豈不盛哉。臣無任屛營祈懇之至。答曰。省疏具悉。老成之言。能無從乎。疏陳諸條。方令廟堂。申飭京外有司之臣矣。
정조 7년
刑曹判書鄭一祥疏曰。伏以。臣於日昨賓對。伏承綸音下者。悶旱之誠。責躬之敎。丁寧惻怛。有足以上格天心。而沛然一雨。大慰三農。至誠所孚。其理不爽。大小臣工。孰敢不感激聳動。以對揚休命乎。第伏念上有堯舜之君而下無唐虞之象。時象之泮渙。四維之不張。侈濫之成習。財用之耗蠧。凡若此類。不可殫數。臣雖未知某事之致異。某策之救災。而夫國家之治亂。在於刑政之得失。外是而講究消弭之道者。抑亦末耳。見今元惡假息而懲討閱歲不行。隄防漸弛而變怪式月斯生。彝倫攸斁。義理將晦。則仁愛之天。豈無譴告。由是而綱維之凌夷。若絲無紀。民俗之頹敗。如水益下。近年以來。傷倫悖理之變。無所不有。以地民而擬刃地主者。前後踵相接矣。此非細故。而冒入闕門。暋不畏死。誣罔擊鼓。視爲故常。凡其頑悖之類。奸濫之徒。輒犯重章。如此而卒從流宥之法。日後之慮。有不勝言。豈可不爲寒心也哉。臣謂此等蔑法犯科之民。毋論四件事。雖直不右。其不直者。一竝置之重律。則亦可爲一分振頹綱正敗俗之道也。刑獄者。人命之所關。而有司之所當審克也。外邑之死刑當決者。或昏謬而漫不加省。或委吏而任其走弄。及夫文案粗備。款詞稍圓。則雖顚倒是非。出入生死。蓋莫得以閱實而斷折。又有疑獄之不可致辟者。而成獄則無事。不成獄則有後責。故爲檢官者。必具其案。多年滯囚。往往怨讟咨嗟。上干天和。孝婦誣服。東海枯旱。則匹夫有冤。亦足致災。臣謂凡有疑獄。卽上營門。另行推訊。俾無枉罹久滯之患。允合於愼庶獄之法也。且臣有區區憂愛之忱。輒此附陳焉。向因攔入罪人。有傳敎之下本曹者。其中有曰門禁。亦屬諸臣疾首中一事。嗚呼。殿下何爲此不忍聞之敎也。爲臣子而果有是。則王法之所不容。國人之所共惡。流放之。可也。誅殛之。可也。而今乃以此二字。混加於在廷之臣。王言一下。相顧掩抑。至有流涕者。臣愚死罪。深恐有欠於聖朝推誠御下之美意也。今臣抱此耿耿。幸値得言之秋。若復怵畏而不盡其愚。是負殿下也。玆敢不避猥越。竊附執藝之義。妄言至此。伏望聖上。俯加諒察。收還伊日傳敎。特命改下。以光轉環之聖德焉。臣痰癖宿症。挾暑添劇。泄痢兼作。氣息昏綴。今日次對。未克登筵。數行應旨。亦後於人。臣罪至此。尤合萬殞。伏乞聖慈。憐臣病難供劇。亟命遞臣職名。公私不勝萬幸。臣無任屛營祈懇之至。答曰。省疏具悉。首陳二件事。深得執藝之義。予庸嘉之。次陳向日傳敎中句語。謂之全無則未也。混加云云。卿言。是矣。且今無言之世。事係匡救。烏可不從。依施。